Elizabeth Bowes-Lyon (Elizabeth Angela Marguerite; 4 Augustus 1900 – 30 Maart 2002) was van 1936 af die gade van koning George VI, tot met sy dood in 1952. Daarna was sy bekend as koningin Elizabeth die koninginmoeder om verwarring te voorkom met haar dogter, Elizabeth II. Voor haar man die troon bestyg het, van 1923 tot 1936, was sy bekend as die Hertogin van York. Elizabeth was ’n afstammeling van koning Robert I van Skotland en koning Hendrik VII van Engeland, maar was volgens die Britse wet ’n burgerlike. Sy het George V se huweliksaanbod twee keer van die hand gewys en was glo huiwerig om die opofferings te maak om ’n lid van die koninklike familie te word. Ná ’n lang hofmakery het sy hom eindelik die jawoord gegee. In 1936 het haar man onverwags koning geword toe haar swaer Edward VIII geabdikeer het om te kan trou met sy minnares, Wallis Warfield Simpson, wat twee keer geskei was. As gemalin van die koning het Elizabeth haar man voor die Tweede Wêreldoorlog op diplomatieke reise na Frankryk en Noord-Amerika vergesel.